[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.9.2006

KOM(2006) 484 endelig

2004/0175 (COD)

UDTALELSE FRA KOMMISSIONEN i overensstemmelse med EF-traktatens artikel 251, stk. 2, litra c), om Europa-Parlamentets ændringsforslag til Rådets fælles holdning til

EUROPA-PARLAMENTETS OG RÅDETS DIREKTIV om opbygning af en infrastruktur for geografisk information i Fællesskabet (INSPIRE)

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2004/0175 (COD)

UDTALELSE FRA KOMMISSIONEN i overensstemmelse med EF-traktatens artikel 251, stk. 2, litra c), om Europa-Parlamentets ændringsforslag til Rådets fælles holdning til

EUROPA-PARLAMENTETS OG RÅDETS DIREKTIV om opbygning af en infrastruktur for geografisk information i Fællesskabet (INSPIRE)

1. BAGGRUND

SAGSFORLØB

Forslaget KOM(2004)516 endelig udg. blev forelagt for Europa-Parlamentet og Rådet i overensstemmelse med den fælles beslutningsprocedure i EF-traktatens artikel 175, stk. 1.

Det Europæiske Økonomiske og Sociale Udvalg afgav udtalelse den 9. februar 2005.

Regionsudvalget har ikke afgivet udtalelse.

Europa-Parlamentet afgav udtalelse ved førstebehandlingen den 7. juni 2005.

Efter Europa-Parlamentets udtalelse vedtog Rådet i overensstemmelse med EF-traktatens artikel 251, stk. 2, formelt sin fælles holdning den 23. januar 2006. Kommissionens meddelelse om den fælles holdning blev vedtaget den 10. februar 2006, og Europa-Parlamentet afgav sin udtalelse ved andenbehandlingen den 13. juni 2006.

FORMÅLET MED KOMMISSIONENS FORSLAG

Forslagets overordnede formål er at forbedre den måde, hvorpå geodata, som er i de offentlige myndigheders besiddelse, støtter miljøpolitikken, ved at forbedre harmoniseringen af geodata og samvirket mellem geodatatjenesterne og sikre, at de offentlige myndigheder i højere grad deler dataene med hinanden, og at offentligheden har direkte adgang til dem. Den omfattede type geodata angives nærmere i forslagets tre bilag.

Det foreslåede direktiv pålægger medlemsstaterne at

- oprette et net af tjenester, der gør det muligt at søge, se og få adgang til geodata gennem en enkelt internetportal

- sørge for, at deres geodatasæt og geodatatjenester kan samvirke (dvs. er teknisk overensstemmende) i overensstemmelse med de gennemførelsesbestemmelser, som er blevet vedtaget ved udvalgsproceduren

- udarbejde kataloger over data, som er i de offentlige myndigheders besiddelse, med "metadata", der giver bestemte typer oplysninger om dataene

- gøre geodataene tilgængelige for offentligheden

- fjerne hindringer for, at geodata kan deles mellem de offentlige myndigheder

2. KOMMISSIONENS BEMÆRKNINGER

2.1. I almindelighed

Den 13. juni 2006 vedtog Europa-Parlamentet alle de 36 ændringsforslag, der var blevet fremsat. Af disse 36 ændringsforslag kan Kommissionen acceptere 30 i deres helhed, 2 delvis og 3 i princippet. Et enkelt af ændringsforslagene kan ikke accepteres af Kommissionen.

2.2. I enkeltheder

2.2.1. Ændringsforslag, som er blevet accepteret i deres helhed

Mange af ændringsforslagene drejer sig om problemer, Kommissionen rejste i sin meddelelse om den fælles holdning. Således tager ændringsforslag 13 og 14 sigte på at undgå besværlige procedurer for vedtagelse af gennemførelsesbestemmelser for samvirket ved hjælp af udvalgsproceduren og at sikre, at disse bestemmelser anvendes ensartet i alle medlemsstaterne. Ændringsforslag 18, 19, 20 og 22 genindfører den oprindelige hensigt med Kommissionens forslag, når det drejer sig om offentlig adgang til data. På samme måde genindfører ændringsforslag 23, 25, 26 og 27 den oprindelige hensigt med Kommissionens forslag, når det drejer sig om at få de offentlige myndigheder til at deles om dataene. Ændringsforslag 1, 2, 3, 5, 6 og 7 drejer sig om tilsvarende ændringer af betragtningerne i disse vigtige spørgsmål. Ændringsforslag 9 er nødvendigt for at skabe overensstemmelse med ændringsforslag 19 og 20. Ændringsforslag 10, 11, 16, 17, 30 og 31 genindfører helt eller delvis forslagets oprindelige hensigt i forhold til en række mindre problemer. Ændringsforslag 28 og 29 er en klarlæggelse af samordningsstrukturerne i medlemsstaterne. Ændringsforslag 32, 33, 34 og 35 fremskynder tidsplanen for vedtagelse af gennemførelsesbestemmelserne for to geodataemner, mens ændringsforslag 36 udvider et andet dataemne en smule. Kommissionen kan acceptere alle disse ændringsforslag i deres helhed.

2.2.2. Ændringsforslag, som er blevet accepteret delvis

Ændringsforslag 24 går ud på at sikre, at den praksis for udstedelse af tilladelser og opkrævning af betaling, som eventuelt følges af offentlige myndigheder, der leverer data, kan forenes med den generelle forpligtelse til at dele dataene med andre, og sætter samtidig en grænse for, hvor store afgifter, der kan opkræves. Dette ændringsforslag gælder et forhold, Kommissionen fandt problematisk i den fælles holdning, da de offentlige myndigheders deling af dataene er et hovedpunkt i direktivet. Begrænsningen af afgifternes størrelse er imidlertid forkert formuleret, da den henviser til dokumenter, og den er ikke nødvendigvis relevant under alle forhold. Ændringsforslag 4 ændrer den tilsvarende betragtning og kan delvis accepteres af samme årsager.

2.2.3. Ændringsforslag, som er blevet accepteret i princippet

Ændringsforslag 8 , der er en ændring af en betragtning og svarer til ændringsforslag 28 og 29, kan accepteres, hvis udformningen tydeliggøres for at sikre overensstemmelse med ændringsforslag 28 og 29. Ændringsforslag 12 går ud på at genindføre den oprindelige hensigt med Kommissionens forslag, når det gælder tidsplanen for oprettelse af metadata, og kan accepteres i princippet, da tidsplanen er i overensstemmelse med det oprindelige forslag.

Ændringsforslag 21 går ud på at genindføre den oprindelige hensigt med Kommissionens forslag, så offentligheden får gratis adgang til at se dataene, og kan derfor accepteres i princippet. Der er dog nogle typer data, f.eks. meteorologiske data, som det måske ikke er omkostningseffektivt eller rimeligt, at dataleverandørerne skal stille gratis til rådighed, da de er for omfattende og/eller kun har interesse i et meget begrænset tidsrum. Dette afsnits nøjagtige ordlyd skal nødvendigvis omfatte sådanne tilfælde.

2.2.4. Ændringsforslag, som ikke er blevet accepteret

Ændringsforslag 15 drejer sig om de berørte parters deltagelse i de forberedende drøftelser med henblik på at vedtage gennemførelsesbestemmelserne og kan ikke accepteres, da det udelader en nyttig tydeliggørelse i Rådets tekst.

2.3 Ændret forslag

Under henvisning til EF-traktatens artikel 250, stk. 2, ændrer Kommissionen sit forslag som angivet i det foregående.